Europos Parlamento ir Tarybos direktyva 2000/20/EB
2000 m. gegužės 16 d.
iš dalies keičianti Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis
EUROPOS PARLAMENTAS IR EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį ir 152 straipsnio 4 dalies b punktą,
atsižvelgdama į Komisijos pasiūlymą,
atsižvelgdama į Ekonomikos ir socialinių reikalų komiteto nuomonę [1],
pasitarusi su Regionų komitetu,
laikydamasi Sutarties 251 straipsnyje nustatytos tvarkos [2],
kadangi:
(1) Direktyva 64/432/EEB [3] buvo iš dalies pakeista ir atnaujinta Direktyva 97/12/EB [4] ir Direktyva 98/46/EB [5].
(2) Sunkumai, susiję su Direktyvos 64/432/EEB su pakeitimais, padarytas dviem pirmiau minėtomis direktyvomis, įgyvendinimu, reikalauja patvirtinti pereinamojo laikotarpio priemones, leidžiančias išvengti nesklandumų prekiaujant gyvais galvijais ir kiaulėmis.
(3) Be to, Direktyvoje 64/432/EEB ir 1997 m. balandžio 21 d. Tarybos reglamente (EB) Nr. 820/97, nustatančiame galvijų identifikavimo bei registravimo sistemą ir jautienos bei jos produktų ženklinimą etiketėmis [6], kalbama apie kompiuterinių duomenų bazių, kuriose būtų laikoma informacijai apie galvijus ir kiaules bei jų judėjimą, sukūrimą.
(4) Sunkumų kilo taikant gyvūnų sveikatos reikalavimus, ypač susijusius su gyvūnų identifikavimu bei registravimu.
(5) Direktyvą 64/432/EEB reikėtų iš dalies pakeisti siekiant užtikrinti Bendrijos taisyklių laikymąsi ir tam, kad Komisija galėtų patvirtinti pereinamojo laikotarpio priemones, leidžiančias valstybėms narėms patvirtinti naujas prekybos sąlygas.
(6) Dėl to reikėtų atidėti tam tikrų minėtos direktyvos nuostatų įsigaliojimą.
(7) Remiantis 1999 m. birželio 28 d. Tarybos sprendimu 1999/468/EB, nustatančiu Komisijos suteiktų įgyvendinimo įgaliojimų vykdymo tvarką, reikėtų patvirtinti būtinas šios direktyvos įgyvendinimo priemones [7],
PRIĖMĖ ŠIĄ DIREKTYVĄ:
1 straipsnis
Šiuo dokumentu Direktyva 64/432/EEB iš dalies keičiama taip:
1) 6 straipsnio 2 dalis papildoma šiuo punktu:
"e) iki 2000 m. gruodžio 31 d. a arba b punktuose nustatyti tyrimo reikalavimai netaikomi mėsos produkcijai skirtiems jaunesniems kaip 30 mėnesių galvijams, kurie:
- yra iš jautienos ūkių, kurie oficialiai yra neapimti tuberkuliozės ir bruceliozės,
- turi tinkamai užpildytą F priedo A skirsnio 7 dalyje pateikto 1 pavyzdžio gyvūnų sveikatos sertifikatą,
- iki skerdimo yra prižiūrimi,
- vežami neturėjo kontaktų su galvijais iš bandų, kurios būtų oficialiai patvirtintos neapimtomis minėtų ligų,
ir jei:
- šios priemonės yra taikomos tik prekybai tarp valstybių narių arba valstybių narių regionų, turinčių tą pačią sveikatos būklę tuberkuliozės arba bruceliozės atžvilgiu,
- paskirties valstybė narė imasi visų būtinų priemonių, kad išvengtų vietinių bandų užkrėtimo,
- valstybės narės nurodo tinkamą atsitiktinio mėginių paėmimo, patikrinimų ir kontrolės, skirtų užtikrinti veiksmingą šių taisyklių įgyvendinimą, tvarką,
- Komisija kontroliuoja, ar ši direktyva tinkamai veikia, siekdamos užtikrinti, kad valstybės narės visiškai laikytųsi taisyklių;";
2) 3 straipsnio 3 dalies antroje pastraipoje žodžiai "1999 m. gruodžio 31 d." keičiami žodžiais "2000 m. gruodžio 31 d.".
3) 16 straipsnis papildomas šia dalimi:
"3. Tada, kai reikia palengvinti perėjimą prie šioje direktyvoje numatytų naujų priemonių, Komisija 17a straipsnyje nustatyta tvarka gali patvirtinti pereinamojo laikotarpio priemones, taikytinas ne ilgiau kaip dvejus metus.";
4) 17 straipsnis pakeičiamas taip:
"17 straipsnis
1. Komisijai padeda Sprendimu 68/361/EEB įkurtas Veterinarijos nuolatinis komitetas (toliau - Komitetas).
2. Darant nuorodą į šią dalį, taikomi Sprendimo 1994/468/EB 5 ir 7 straipsniai.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Komitetas patvirtina savo darbo tvarkos taisykles.";
5) Įterpiamas šis straipsnis:
"17a straipsnis
1. Komisijai padeda Sprendimu 68/361/EEB įkurtas Veterinarijos nuolatinis komitetas (toliau - Komitetas).
2. Darant nuorodą į šią dalį, taikomi Sprendimo 1994/468/EB 5 ir 7 straipsniai ir atsižvelgiama į 8 straipsnio nuostatas.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Komitetas patvirtina savo darbo tvarkos taisykles.";
6) A priedo I dalies 2 punkto c papunkčio trečioje įtraukoje tarp 1 ir 2 punktų įrašomas žodis "arba".
7) A priedo I dalies 4 punkto ir A priedo II dalies 7 punkto b papunkčiai pakeičiami taip:
"b) kiekvienas galvijas identifikuojamas remiantis Bendrijos teisės aktais ir";
8) F priedo 1 pavyzdyje A skirsnis papildomas šia dalimi:
"7. yra jaunesnis kaip 30 mėnesių mėsos gamybai skirtas galvijas iš bandos, kuri yra oficialiai neužkrėsta tuberkulioze, brucelioze ir leukoze, ir yra siunčiamas taip, kaip nurodyta Direktyvos 64/432/EEB 6 straipsnio 2 dalies e punkte pagal licenciją, kurios Nr…".
2 straipsnis
1. Valstybės narės priima įstatymus ir kitus teisės aktus, kurie įsigalioję iki 1999 m. gruodžio 1 d. įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 2000 m. gegužės 16 d.